  Удмуртиысь тазалыкез утёнъя министерстволэн пресс-службаез Анжелика Тихонова корреспондент Удмуртиысь Паласькись висёнъёсъя элькун эмъюртэ реанимацилы чаклам выль тӥрлык басьтӥзы. Со понна улосвыл коньдэтысь ог 10 миллион манет висъязы, ивортӥз тазалыкез утёнъя министерстволэн пресс-службаез. Та вакытэ эмъюрт ковид-центр луыса ужа. Соин ик отчы мониторинглы шор станция басьтӥзы. Со ИВЛ (тыосты шокатӥсь аппарат) но ЭКМО (экстракорпоральной мембранной оксигенация) борды итэм висисьёсты мониторъёсысьтызы ивортодэтэз эмсузэръёслэн но эмчиослэн огъя экраназы поттыны юрттэ. Озьы эмчиос висисьёсты ялан чакланы но пичи ке но воштӥськонъёссэс пусйыны быгато. Вань ивортодэт нимаз базае утиське, со пациентлэн тазалыкезлэсь умойгес яке аламагес луэмзэ чакланы юрттэ. «Коронавируслэн таяз тулкымаз реанимациез, ИВЛ борды итэмез кулэ карись секыт висисьёсмы шӧдскымон ӧжытгес. Озьы ке но, выль тӥрлык со пациентъёслы юрттыны луонлык сётэ, кудъёссэ ми азьло утьыны ум быгатӥське вал. Паласькись висёнъёсъя элькун эмъюртын та дыре ЭКМО центр кылдытэмын, милям солы чаклам кык аппаратмы вань. Со секыт но вылӥ технологиосъя эмъян амал эмчиослэсь ялан чакламзэс кулэ каре, выль тӥрлыклы луыса ми котькуд воштӥськонзылы дыраз саклык висъяны быгатӥськом» Вячеслав Аникаев, Паласькись висёнъёсъя элькун эмъюртысь реанимацияя ёзэтэн кивалтӥсь Мониторинглы станция сяна, эмъюртэ эксперт классъем выль ИВЛ аппарат, ЭКМО борды итэм пациентъёслэн вирзы орсмемез (свёртывание) тодыны аппарат но сюлэме шонер ӧвӧл массаж лэсьтыны автомат амалэн гадез шымыртӥсь сӧзнэт басьтӥзы. Берпуметӥез эмчилы юрттӥсьёстэк реанимация ортчытыны луонлык кылдытэ, транспортын но. Пусъём, та дыре элькун эмъюртын тямыс пациентъёс эмъясько, одӥгез соос пӧлысь ЭКМО борды итэмын. Нош кылем арын сӥзьыл соослэн лыдзы 30-озь вуэ вал. Тодэ вайытом, Удмуртиысь эмчиос Москваысь ужъюлтошенызы ӵош вож нунылы шер пумиськылӥсь операция ортчытӥзы.   Тегъёс: Удмуртия Ижкар эмъяськонниос коронавирус тазалыкезутён  